Mab ha mab-bihan da gizellerien e oa Frans Floris ha gant e eontr eo e krogas da zeskiñ ar vicher en Antwerpen. Goude ur pennad e tilezas ar chizellañ hag e stagas gant al livañ. De ugent vloaz ez eas da Liège, hag eno e teskas gant Lambert Lombard. Fellout a rae da Floris heuliañ skouer meur a livour all evel Jan van Scorel, Michiel van Coxcie ha Maarten van Heemskerck ha divizout a reas mont da Italia ivez.